钦定古今图书集成/明伦汇编/闺媛典/第114卷 > 皇清二十 > 阮荫娘〈王寻妻〉
## 钦定古今图书集成/明伦汇编/闺媛典/第114卷 > 皇清二十 > 阮荫娘〈王寻妻〉

按《台湾府志》：“阮氏荫娘，本漳州人。父操舶为业。年十六，适王寻寻，同安人。贫不聊生，寄身行伍。氏归未几，寻伯兄没，伯姒弃遗腹子别适，氏抚之如己出。寻寻亡，其仲兄某偕妻远来哭寻，氏请所抚侄为夫后，仲许之。夜静，仲姒就寝，氏即自缢，家人救甦。自是防甚密，氏恐不得遂，绐姒曰：‘吾尝缢甚苦，今不敢尔’。” 时或佯笑语，不复过为哀恸。姒以为信，防稍疏。既卒哭，又乘隙就缢。姒急救，泣慰曰：“叔死不可复活，何自苦？” 氏曰：“誓不独生，得遂同归之愿足矣。” 仲使人随之，不离。氏乃醉之以自脱，严妆投缳死，时康熙二十年。